ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0483/97 υποβολή: Thomas Megahy (PSE) προς την Επιτροπή (19 Φεβρουαρίου 1997)

Θέμα: Σπάνιες ασθένειες

Μπορεί η Επιτροπή να επιβεβαιώσει ότι καταρτίζει κανονιστικές ρυθμίσεις για να εισαγάγει νομοθεσία σχετικά με φαρμακευτικά προϊόντα που ενδέχεται να βοηθήσουν ανθρώπους με σπάνιες γενετικές παθήσεις τις επονομαζόμενες «ορφανές ασθένειες»; Εάν τούτο αληθεύει πότε αναμένεται η υποβολή των ρυθμίσεων;

Απάντηση του κ. Bangemann εξ ονόματος της Επιτροπής (4 Απριλίου 1997)

Η Επιτροπή έχει αναλάβει την πραγματοποίηση ανάλυσης σε διεθνές επίπεδο σχετικά με τα κίνητρα, τόσο από νομικής όσο και από φορολογικής άποψης, όσον αφορά την ανάπτυξη φαρμακευτικών προϊόντων για τη διάγνωση, την πρόληψη ή τη θεραπευτική αγωγή ιατρικών περιπτώσεων που εμφανίζονται σπανίως («ορφανά» φαρμακευτικά προϊόντα). Με αφετηρία το γεγονός αυτό, έχουν αναπτυχθεί προτάσεις που αποβλέπουν στη δημιουργία ενός ευνοϊκού περιβάλλοντος για την ανάπτυξη και τη δυνατότητα διάθεσης ορφανών φαρμακευτικών προϊόντων. Η προκαταρκτικές εργασίες έχουν προχωρήσει αρκετά και η Επιτροπή θα πρέπει να είναι σε θέση να υποβάλει μια πρόταση στα μέσα του 1997.

Επιπλέον, η Επιτροπή προτίθεται να προωθήσει μια πρόταση για απόφαση του Ευρωπαϊκού Κοινοβουλίου και του Συμβουλίου σχετικά με την έγκριση προγράμματος κοινοτικής δράσης για τις σπάνιες ασθένειες στο πλαίσιο της δράσης στον τομέα της δημόσιας υγείας. Η εφαρμογή του εν λόγω προγράμματος θα απαιτήσει στενό συντονισμό με προτάσεις που αφορούν ορφανά φαρμακευτικά προϊόντα.
ΓΡΑΠΤΗ ΕΡΩΤΗΣΗ E-0810/97 υποβολή: Jean-Yves Le Gallou (NI) προς την Επιτροπή (10 Μαρτίου 1997)

Θέμα: Κοινοτικές επιχορηγήσεις σε ενώσεις, ΜΚΟ και διάφορους οργανισμούς

Σχετικά με το κονδύλι Β7-600 (Κοινοτική συμμετοχή σε δράσεις υπέρ αναπτυσσομένων χωρών τις οποίες εκτελούν μη κυβερνητικές οργανώσεις) θα μπορούσε η Επιτροπή να ανακοινώσει τον πλήρη κατάλογο των ενώσεων, ΜΚΟ ή οργανισμών που έτυχαν κοινοτικών επιχορηγήσεων και το ακριβές ποσό αυτών των επιχορηγήσεων κατά το παρελθόν λήξαν οικονομικό έτος, δηλαδή το 1996;

Απάντηση του κ. Pinheiro εξ ονόματος της Επιτροπής (7 Απριλίου 1997)

Λόγω του μεγάλου όγκου των εν λόγω εγγράφων, οι πληροφορίες που ζήτησε το Αξιότιμο Μέλος του Κοινοβουλίου του αποστέλλονται απευθείας.

Αυτές οι πληροφορίες δημοσιεύονται εξ ολοκλήρου στα παραρτήματα των ετησίων εκθέσεων για τη συνεργασία με τις ευρωπαϊκές μη κυβερνητικές οργανώσεις που η Επιτροπή ανακοινώνει στο Κοινοβούλιο και στο Συμβούλιο.
ΓΡΑΠΤΗ ΕΡΩΤΗΣΗ E-0529/97 υποβολή: Hugh McMahon (PSE) προς την Επιτροπή (20 Φεβρουαρίου 1997)

Θέμα: Η ευρωπαϊκή πολιτική για την ενημέρωση το 1997

Μπορεί η Επιτροπή να πληροφορήσει το Κοινοβούλιο για τις συζητήσεις που έχει πραγματοποιήσει με άλλα κοινοτικά όργανα ή κράτη μέλη σε ό,τι αφορά τη χρηματοδότηση της ευρωπαϊκής πολιτικής για την ενημέρωση το 1997;

Μπορεί συγκεκριμένα η Επιτροπή να αποκαλύψει τα συμπεράσματα των εν λόγω συζητήσεων και το εάν ελήφθησαν ειδικές αποφάσεις σε ό,τι αφορά την πολιτική για την ενημέρωση στο Ηνωμένο Βασίλειο;

Κοινή απάντηση του κ. Oreja εξ ονόματος της Επιτροπής στις γραπτές ερωτήσεις E-0529/97 και E-0580/97 (14 Απριλίου 1997)

Η Επιτροπή για την εφαρμογή της ενημερωτικής πολιτικής όσον αφορά την Κοινότητα δέχεται τη βοήθεια Συμβουλευτικής ομάδας εργασίας, που αποτελείται από εκπροσώπους του Κοινοβουλίου και της Επιτροπής.

Οι κύριες κατευθύνσεις για το 1997 αφορούν την αποκέντρωση και την άμεση πρόσβαση στον πολίτη. Εκφράζονται κυρίως από εταιρικές σχέσεις μεταξύ των κρατών μελών, το Κοινοβούλιο και την Επιτροπή στο πλαίσιο των ενεργειών προτεραιότητας του προγράμματος Prince και φέρουν τον τίτλο «το Εύρω, ευρωπαϊκό νόμισμα» και «Ας κτίσουμε μαζί την Ευρώπη».

Το Ηνωμένο Βασίλειο δεν επιθυμεί στο στάδιο αυτό να υπογράψει συμφωνία εταιρικής σχέσης.

Οσον αφορά την μόνιμη ενημέρωση, η Επιτροπή αποφασίζει στην αρχή κάθε έτους βάσει των συστάσεων των γραφείων των αντιπροσωπειών της, το ποσό που θα χορηγηθεί για την ενημέρωση σε κάθε κράτος μέλος. Το ποσό των 3 εκατ. ECU για το 1997 για το Ηνωμένο Βασίλειο συγκρίνεται με τα ποσά που θα χορηγηθούν για τη Γερμανία, την Ισπανία, τη Γαλλία και την Ιταλία.
ΓΡΑΠΤΗ ΕΡΩΤΗΣΗ E-1104/97 υποβολή: Jesϊs Cabezσn Alonso (PSE) προς την Επιτροπή (21 Μαρτίου 1997)

Θέμα: Παραγωγή και εμπορία ελαιολάδου

Γιατί αρνείται η Επιτροπή να ευνοήσει την ποιοτική παραγωγή και να συνδέσει τις ενισχύσεις με την διαπιστωμένη εμπορία, κατά την προβλεπόμενη αναθεώρηση της ΚΟΑ;

Δεν πιστεύει η Επιτροπή ότι, με τον τρόπο αυτόν, θα είναι ευκολότερο να αποφεύγονται οι απάτες στις ενισχύσεις;

Απάντηση του κ. Fischler εξ ονόματος της Επιτροπής (25 Απριλίου 1997)

Η Επιτροπή εξέδωσε στις 12 Φεβρουαρίου 1997, έγγραφο για τη μεταρρύθμιση του τομέα του ελαιολάδου που προτείνει διάφορες επιλογές ((Έγγραφο COM(97) 57. )), μεταξύ των οποίων αυτή που βασίζεται στην πραγματική παραγωγή που διατίθεται στο εμπόριο. Το θεμελιώδες πρόβλημα που περικλείει αυτή η επιλογή είναι η ύπαρξη άμεσων πωλήσεων καθώς και η παραδοσιακή αυτοκατανάλωση σε δύο μεγάλες χώρες παραγωγής (Ιταλία και Ελλάδα).

Μια τέτοια επιλογή θα είχε τις εξής δύο συνέπειες:

- την κατάργηση ενός άμεσου παραδοσιακού εμπορίου μεταξύ των παραγωγών και των καταναλωτών 7 και κατά συνέπεια

- την ανάγκη για χιλιάδες μικροπαραγωγούς να προσαρμοστούν σε διαφορετικές εμπορικές δομές.

Η επιλογή αυτή θα μπορούσε αντίθετα να διευκολύνει τους ελέγχους για το σύνολο του τομέα του ελαιολάδου, αλλά θα ήταν δύσκολο να εφαρμοστεί στα κράτη μέλη, όπου το σύστημα της άμεσης πώλησης είναι κυρίαρχο.

Ωστόσο, όποια και εάν είναι η τελική επιλογή, η Επιτροπή έχει την πρόθεση να συνεχίσει τα ειδικά μέτρα που εφαρμόζονταν μέχρι στιγμής για να βελτιωθεί η ποιότητα με βάση τα προγράμματα βελτίωσης της παραγωγής του ελαιολάδου, και αποδίδοντας ένα σημαντικότερο ρόλο στο ελαιόλαδο.
ΓΡΑΠΤΗ ΕΡΩΤΗΣΗ E-1064/97 υποβολή: Giulio Fantuzzi (PSE), Fiorella Ghilardotti (PSE) και Rinaldo Bontempi (PSE) προς την Επιτροπή (21 Μαρτίου 1997)

Θέμα: Ευρωμεσογειακές συμφωνίες σύνδεσης και εισαγωγές όρυζας

Η Επιτροπή διαδραματίζει πρωταρχικό ρόλο στη διαμόρφωση των συμφωνιών με τρίτες χώρες. Ανάμεσα στις συμφωνίες αυτές σημαντική θέση καταλαμβάνουν οι ευρωμεσογειακές συμφωνίες σύνδεσης. Το βάρος των αγροτικών προϊόντων στο πλαίσιο των συμφωνιών αυτών είναι πολύ μεγάλο. Εξάλλου, στη συμφωνία με την Αίγυπτο η οποία βρίσκεται στο στάδιο της διαμόρφωσης, αναφέρεται ότι θα υπάρξει υψηλή αύξηση της ποσόστωσης εισαγωγής όρυζας με μηδενικό δασμό (475.000 τόννοι).

Ερωτάται ως εκ τούτου η Επιτροπή:

1. έχει ποτέ ασχοληθεί με τον υπολογισμό του γενικότερου αντίκτυπου που έχουν στην ευρωπαϊκή αγορά οι παραχωρήσεις που ενδεχομένως γίνονται στις εισαγωγές αγροτικών προϊόντων;

2. ποία είναι η γνώμη της σε ό,τι αφορά το αίτημα για ποσόστωση εισαγωγής όρυζας από την Αίγυπτο με μηδενικό δασμό;

Aπάντηση του κ. Fischler εξ ονόματος της Επιτροπής (22 Απριλίου 1997)

Η Επιτροπή έχει πλήρη επίγνωση της δύσκολης κατάστασης που επικρατεί στην αγορά, στον τομέα του ρυζιού.

Η Επιτροπή προβαίνει επί του παρόντος στην ανάλυση των εισαγωγών γεωργικών προϊόντων στην Κοινότητα από τρίτες χώρες της Μεσογείου. Οι αναλύσεις αυτές θα αποτελέσουν τη βάση για τη μελέτη που θα εκπονήσει η Επιτροπή σχετικά με τις επιπτώσεις των παραχωρήσεων στις κοινοτικές αγορές.

Στο πλαίσιο των διαπραγματεύσεων για τη σύναψη της Ευρω-Μεσογειακής Συμφωνίας, η Αίγυπτος διατύπωσε αρχικά αιτήματα στο γεωργικό τομέα, συμπεριλαμβανομένης της μηδενικής δασμολογικής ποσόστωσης 475.000 τόνων ρυζιού, ποσότητα την οποία η Επιτροπή και τα κράτη μέλη θεωρούν υπερβολική. Για το ρύζι, η Επιτροπή έχει προτείνει τη διατήρηση της ισχύουσας δασμολογικής ποσόστωσης των 32.000 τόνων, η οποία παραχωρήθηκε στην Αίγυπτο στο πλαίσιο της συμφωνίας συνεργασίας του 1977.
ΓΡΑΠΤΗ ΕΡΩΤΗΣΗ P-1940/97 υποβολή: Fernando Moniz (PSE) προς την Επιτροπή (28 Μαΐου 1997)

Θέμα: Έκθεση του Ευρωπαϊκού Κέντρου Έρευνας και Δράσης κατά του ρατσισμού και της ξενοφοβίας

Σε πρόσφατη έκθεση του Ευρωπαϊκού Κέντρου Έρευνας και Δράσης κατά του ρατσισμού και της ξενοφοβίας, γίνονται αναφορές στην Πορτογαλία οι οποίες αποτελούν στρέβλωση της αλήθειας και πλήττουν την εικόνα της χώρας καθώς και την καλή φήμη του πορτογαλικού λαού γενικότερα.

Μεταξύ των άλλων συμπερασμάτων αναφέρεται ότι «το 1996 σημαδεύτηκε από ρατσισμό και ξενοφοβία κατά των Αθιγγάνων» και ότι αυτή η κατάσταση «αποτελεί ένδειξη θεσμοποιημένου ρατσισμού».

Δεν χρειάζεται προκατάληψη για να καταλήξει κανείς στο συμπέρασμα ότι αυτός ο ισχυρισμός αποτελεί μέρος μιας κακόβουλης εκστρατείας εναντίον μιας χώρας και ενός λαού που, σε αντίθεση με τους προαναφερθέντες ισχυρισμούς, αποτελεί στην πραγματικότητα ένα γνήσιο παράδειγμα διαλλακτικότητας, πολιτικής αρετής και δημοκρατικής παιδείας.

Λαμβάνοντας υπόψη ότι η εν λόγω έκθεση χρηματοδοτείται από την Ευρωπαϊκή Επιτροπή (και ότι σε ορισμένα μέσα ενημέρωσης αναφέρθηκε εσφαλμένα ότι συνετάγη από την Επιτροπή) θα μπορούσε άραγε η Επιτροπή να αναφέρει:

Κατά πόσον συμφωνεί με τα συμπεράσματα της προαναφερθείσας έκθεσης; Εάν δεν συμφωνεί, ποιες πρωτοβουλίες σκοπεύει να αναλάβει για την αποκατάσταση της αλήθειας;

Απάντηση του κ.Flynn εξ ονόματος της Επιτροπής (20 Ιουνίου 1997)

Ο συντάκτης της έκθεσης την οποία ανέφερε το αξιότιμο μέλος είναι το Eυρωπαϊκό Kέντρο Έρευνας και Δράσης κατά του Ρατσισμού και του Αντισημιτισμού. Εναπόκειται σε αυτό να αναλαμβάνει τις ευθύνες του και να επανορθώνει, ενδεχομένως, τα τυχόν λάθη.

Δεν εμπίπτει στην αρμοδιότητα της Επιτροπής να αποφανθεί σχετικά με το περιεχόμενο της έκθεσης αυτής, καθώς πρόκειται για μελέτη επιστημονικού και ακαδημαϊκού χαρακτήρα.

Ωστόσο, η Επιτροπή επιθυμεί να επισημάνει ότι το γεγονός ότι η μη κυβερνητική αυτή οργάνωση χρηματοδοτήθηκε από την Κοινότητα για την έκδοση της έκθεσης αυτής, δεν συνεπάγεται αναγκαστικά ότι η Επιτροπή υποστηρίζει τα συμπεράσματά της.
ΓΡΑΠΤΗ ΕΡΩΤΗΣΗ E-0506/97 υποβολή: Luciano Vecchi (PSE) προς το Συμβούλιο (19 Φεβρουαρίου 1997)

Θέμα: Προβλήματα εφαρμογής της απόφασης του Συμβουλίου της Ευρωπαϊκής Ένωσης σχετικά με τα ταξίδια μαθητών τρίτων χωρών που διαμένουν στην Ένωση

Στις 30 Νοεμβρίου 1995 το Συμβούλιο της Ευρωπαϊκής Ένωσης ενέκρινε απόφαση, βάσει του άρθρου Κ3 της Συνθήκης, σχετικά με τη διευκόλυνση των ταξιδιών που πραγματοποιούνται από μαθητές τρίτων χωρών οι οποίοι διαμένουν σε κράτος μέλος.

Συγκεκριμένα, με την απόφαση αυτή τα κράτη μέλη αναλαμβάνουν τη δέσμευση να μην απαιτούν βίζα από τους μαθητές τρίτων χωρών οι οποίοι διέρχονται τράνζιτο ή εισέρχονται για σύντομο διάστημα στο έδαφός τους. Κατά την εφαρμογή της απόφασης αυτής ανακύπτουν συχνά προβλήματα, ιδίως όσον αφορά την χορήγηση βίζας επανεισόδου στη χώρα στην οποία οι μαθητές διαμένουν νομίμως.

Έχουν επισημανθεί, π.χ., σοβαρά προβλήματα σε πολλές ιταλικές επαρχίες, δεδομένου ότι οι αρμόδιες αρχές προβάλουν εμπόδια στην χορήγηση αδειών επανεισόδου στην Ιταλία, ακυρώνοντας στην πράξη το περιεχόμενο της απόφασης της 30ης Νοεμβρίου 1994.

Ποιά είναι η άποψη του Συμβουλίου για το πρόβλημα αυτό και σε ποιές ενέργειες προτίθεται να προβεί έναντι των χωρών που υιοθετούν παρόμοια στάση;

Απάντηση (20 Μαΐου 1997)

Αυτή τη στιγμή το Συμβούλοιο εξακριβώνει με ποιον τρόπο ακριβώς εφαρμόζεται η εν λόγω απόφαση, στηριζόμενο στις απαντήσεις που δόθηκαν από τα κράτη μέλη σε σχετικό ερωτηματολόγιο, και εξετάζει αν είναι δυνατή η τροποποίηση και επέκτασή της, ώστε να καταστεί πλέον αποτελεσματική.
ΓΡΑΠΤΗ ΕΡΩΤΗΣΗ E-0590/97 υποβολή: Iρigo Mιndez de Vigo (PPE) προς το Συμβούλιο (25 Φεβρουαρίου 1997)

Θέμα: Ομάδα μελέτης για την καταπολέμηση του οργανωμένου εγκλήματος

Μπορεί το Συμβούλιο να μας ενημερώσει σχετικά με το έργο που έχει επιτελέσει η ομάδα υψηλού επιπέδου η οποία έχει συσταθεί για να μελετήσει το θέμα της βελτίωσης των υφισταμένων νομικών μέσων για την καταπολέμηση του οργανωμένου εγκλήματος;

Απάντηση (27 Μαΐου 1997)

Το Ευρωπαϊκό Συμβούλιο (Δουβλίνο, 13-14 Δεκεμβρίου 1996) αποφάσισε να συστήσει ομάδα υψηλού επιπέδου προκειμενου να καταρτίσει συνολικό Σχέδιο Δράσης που θα περιλαμβάνει συγκεκριμένες συστάσεις, συμπεριλαμβανομένων ρεαλιστικών χρονοδιαγραμμάτων για την διεξαγωγή των εργασιών.

Ζητήθηκε από την Ομάδα να εξετάσει όλες τις πτυχές της καταπολέμησης του οργανωμένου εγκλήματος, με το σαφή όρο να παραπέμψει τυχόν θέματα που συνεπάγονται τροποποίηση της Συνθήκης στη Διακυβερνητική Διάσκεψη, η οποία εξετάζει κατά προτεραιότητα τις τροποποιήσεις της Συνθήκης στον τομέα αυτό. Η Ομάδα εκλήθη να ολοκληρώσει τις εργασίες της μέχρι το Μάρτιο/Απρίλιο 1997.

Η ομάδα υψηλού επιπέδου εξετάζει την στιγμή αυτή το ζήτημα της καταπολέμησης του οργανωμένου εγκλήματος και μελετά επισταμένως πρόταση Σχεδίου Δράσης. Αναμένεται ότι η ομάδα αυτή θα μπορέσει να εκπληρώσει την εντολή που έχει λάβει από το Ευρωπαϊκό Συμβούλιο και ότι θα ολοκληρώσει την έκθεσή της όπως της έχει ζητηθεί τον Μάρτιον/Απρίλιο 1997.
ΓΡΑΠΤΗ ΕΡΩΤΗΣΗ E-0803/97 υποβολή: Jean-Yves Le Gallou (NI) προς την Επιτροπή (10 Μαρτίου 1997)

Θέμα: Κοινοτικές επιχορηγήσεις σε ενώσεις, ΜΚΟ και διάφορους οργανισμούς

Σχετικά με το κονδύλι Β3-4113 (Δράσεις υπέρ των προσφύγων) θα μπορούσε η Επιτροπή να ανακοινώσει τον πλήρη κατάλογο των ενώσεων ή οργανισμών που έτυχαν κοινοτικών επιχορηγήσεων και το ακριβές ποσό αυτών των επιχορηγήσεων κατά το παρελθόν λήξαν οικονομικό έτος, δηλαδή το 1996;

Απάντηση της κας Gradin εξ ονόματος της Επιτροπής (4 Απριλίου 1997)

Το 1996, το κονδύλιο του προϋπολογισμού Β3-4113 διατέθηκε για τη χρηματοδότηση μελετών υποδομής για την υποδοχή προσφύγων και για τον επαναπατρισμό ατόμων που έχουν φύγει από τη χώρα τους λόγω εμφυλίου πολέμου. Επίσης, το κονδύλιο αυτό, ανερχόμενο σε 720.000 ECU, έχει ως στόχο τη χρηματοδότηση πρότυπων σχεδίων για τη διαχείριση των ενισχύσεων που αποσκοπούν στη φιλοξενία των αιτούντων άσυλο και των προσφύγων, καθώς και έργων για τη διευκόλυνση του εθελοντικού επαναπατρισμού. Τέλος, το εν λόγω κονδύλιο του προϋπολογισμού προβλέπει πίστωση 220.000 ECU για τη χορήγηση κοινοτικής επιδότησης στο Ευρωπαϊκό Συμβούλιο προσφύγων και εξορίστων (ECRE).

Εκτός από το ποσό των 220.000 ECU που χορηγήθηκε στο ECRE, όπως προβλέπεται στο κονδύλιο του προϋπολογισμού, χορηγήθηκαν 135.556 ECU στο πανεπιστήμιο του Σάσεξ για εκπόνηση μελέτης σχετικά με τους όρους της επανόδου εκτοπισθέντων οι οποίοι βρίσκονται εντός της Κοινότητας. Επίσης, χορηγήθηκαν 362.000 ECU στο Διεθνές Κέντρο ανάπτυξης της μεταναστευτικής πολιτικής (ICMPD) για τη διεξαγωγή πρότυπου προγράμματος για την κατάρτιση, τον εθελοντικό επαναπατρισμό και την κοινωνική επανένταξη των επικεφαλής μικρών επιχειρήσεων της Βοσνίας-Ερζεγοβίνης και των οικογενειών τους, που έχουν εκτοπιστεί και κατοικούν σήμερα στα κράτη μέλη.
ΓΡΑΠΤΗ ΕΡΩΤΗΣΗ P-0204/97 υποβολή: Νικήτας Κακλαμάνης (UPE) προς την Επιτροπή (29 Iανουαρίου 1997)

Θέμα: Αποχέτευση και δίκτυο ακαθάρτων Κορίνθου

Οι πρόσφατες μεγάλες πλημμύρες στην πόλη της Κορίνθου κατέδειξαν την ανεπάρκεια του αποχετευτικού δικτύου της πόλης η οποία σε συνδυασμό με την άναρχη δόμηση και την κάλυψη χειμάρρων προξένησε ανθρώπινα θύματα και σοβαρότατες ζημιές.

Δεδομένου ότι η Ευρωπαϊκή Επιτροπή έχει με την υπ' αριθμό 93/09/61/053 απόφασή της της 12.4.1994 χρηματοδοτήσει από το Ταμείο Συνοχής το έργο «Αποχέτευση και δίκτυο ακαθάρτων Κορίνθου», (το οποίο σύμφωνα με το χρονοδιάγραμμα φέρεται να έχει ολοκληρωθεί από το 1994), ερωτάται η Επιτροπή:

1. Εάν σκοπεύει να ζητήσει πληροφορίες και εξηγήσεις από τις αρμόδιες ελληνικές αρχές σχετικά με την τεχνική αρτιότητα και τη λειτουργικότητα του έργου που έχει συγχρηματοδοτήσει,

2. Εάν στο έργο που συγχρηματοδότησε περιλαμβάνονται και έργα αντιπλημμυρικής προστασίας στον αποδέκτη των ομβρίων υδάτων,

3. Ποιά μέτρα πρόκειται να λάβει εάν διαπιστωθούν κατασκευαστικές ατέλειες προκειμένου να εξασφαλίσει την ορθή αξιοποίηση των πόρων που έχει διαθέσει;

Aπάντηση της κ. Wulf-Mathies εξ ονόματος της Επιτροπής (27 Φεβρουαρίου 1997)

Τα έργα στα οποία αναφέρεται το Αξιότιμο Μέλος του Κοινοβουλίου έχουν, πράγματι, χρηματοδοτηθεί από το Ταμείο Συνοχής. Αντιπροσώπευαν το πρώτο στάδιο του έργου και αφορούσαν την κατασκευή πέντε αντλιοστασίων για συνολικό κόστος 1,13 εκατομ. ECU. Οι σχετικές εργασίες περατώθηκαν τον Αύγουστο του 1995.

Εξάλλου, η Επιτροπή έχει εξετάσει τις αιτήσεις τις οποίες υπέβαλαν οι ελληνικές αρχές για την χρηματοδότηση του δευτέρου σταδίου του έργου, το οποίο περιλαμβάνει έργα αποχέτευσης και ύδρευσης της πόλης της Κορίνθου. Δεν έχει ακόμα ληφθεί απόφαση για το θέμα αυτό.

Όσον αφορά τις ερωτήσεις τις οποίες θέτει το Αξιότιμο Μέλος του Κοινοβουλίου, η Επιτροπή είναι σε θέση να παράσχει τις ακόλουθες πληροφορίες:

1. Η Επιτροπή έχει πραγματοποιήσει μία αποστολή ελέγχου και παρακολούθησης στην αρχή του 1996. Συνεργάστηκε στενά με τις εθνικές και περιφερειακές αρχές και, σχετικά με την πρόοδο του εν λόγω έργου, υπήρξε ανταλλαγή τεκμηρίωσης και εκθέσεων τεχνικής φύσεως που αφορούν αποκλειστικά και μόνο τα έργα κατασκευής πέντε αντλιοστασίων, δεδομένου ότι τα ηλεκτρομηχανικά έργα αυτών των αντλιοστασίων προτείνονται για συγχρηματοδότηση στο πλαίσιο του δευτέρου σταδίου του έργου, το οποίο δεν έχει ακόμα εγκριθεί.

2. Το μέρος του έργου το οποίο έχει ήδη χρηματοδοτηθεί, καθώς επίσης και οι αιτήσεις που έχουν υποβληθεί από τις ελληνικές αρχές για συγχρηματοδότηση του δεύτερου σταδίου του έργου, δεν περιλαμβάνουν έργα αντιπλημμυρικής προστασίας, ούτε έργα για την εκκένωση των ομβρίων υδάτων.

3. Αμέσως μετά από την έγκριση του δευτέρου σταδίου του έργου, η Επιτροπή θα είναι σε θέση να διενεργήσει επιτόπου τους αναγκαίους ελέγχους και την παρακολούθηση στο πλαίσιο της επιτροπής παρακολούθησης, για να διαπιστωθεί η ορθότητα της εκτέλεσης του έργου.
ΓΡΑΠΤΗ ΕΡΩΤΗΣΗ E-0449/97 υποβολή: Georges Berthu (I-EDN) προς την Επιτροπή (19 Φεβρουαρίου 1997)

Θέμα: Σεβασμός των αρμοδιοτήτων της Ένωσης και της επικουρικότητας

Με έκπληξη πληροφορούμεθα το γεγονός ότι η Μονάδα Τουρισμού της ΓΔ XXIII της Ευρωπαϊκής Επιτροπής χρηματοδότησε την έκδοση οδηγού που περιέχει πρακτικές πληροφορίες για τους τουρίστες στην Ευρώπη.

Συμβιβάζεται η δράση αυτή με τις αρμοδιότητες που έχουν εκχωρήσει τα κράτη μέλη στην Ένωση οι οποίες να αναφέρουν στο άρθρο 3 «μέτρα στον τομέα του τουρισμού» μόνον υπό την επιφύλαξη της δήλωσης που επισυνάπτεται στη Συνθήκη η οποία αποσαφηνίζει ότι το θέμα αυτό θα επιλυθεί οριστικά κατά τη Διακυβερνητική Διάσκεψη; Μπορεί από νομικής πλευράς να θεωρηθεί ότι ισχύουν ήδη αυτές οι αρμοδιότητες; Εστω και αν οι αρμοδιότητες της Ένωσης περιελάμβαναν τον τουρισμό, δεν θα συνιστούσε η έκδοση οδηγών σε ευρωπαϊκό επίπεδο δραστηριότητα που αντιβαίνει στην επικουρικότητα και αθέμιτο ανταγωνισμό έναντι των ιδιωτών εκδοτών;

Απάντηση του κ. Παπουτσή εκ μέρους της Επιτροπής (21 Μαρτίου 1997)

Ο πρακτικός οδηγός για τους τουρίστες στην Ευρώπη, στον οποίο αναφέρεται ο αξιότιμος βουλευτής, εκδόθηκε σε ηλεκτρονική μορφή και περιλαμβάνει κυρίως πληροφορίες για τα μέτρα προστασίας και υποστήριξης, που τέθηκαν σε εφαρμογή στα κράτη μέλη του Ευρωπαϊκού Οικονομικού Χώρου.

Αυτό το σχέδιο πραγματοποιήθηκε μέσα στα πλαίσια της εφαρμογής του προγράμματος κοινοτικών δράσεων υπέρ του τουρισμού (1993-1995), που εγκρίθηκε με την απόφαση του Συμβουλίου 92/421/ΕΟΚ της 13ης Ιουλίου 1992 ((ΕΕ αριθ. L 231 της 13.8.1992 )), βάσει του άρθρου 235 της συνθήκης της ΕΚ. Η εν λόγω απόφαση, στο σημείο 4 του παραρτήματός της, προβλέπει σαφώς την υποστήριξη τέτοιου είδους πρωτοβουλιών.

Για να εξασφαλισθεί στην πράξη η τήρηση της αρχής της επικουρικότητας, ο οδηγός, έχοντας χαρακτήρα επίδειξης, καταρτίστηκε έτσι ώστε να διορθωθεί και να προσαρμοσθεί στις ανάγκες και τα συμφέροντα τόσο των δημόσιων όσο και των ιδιωτικών φορέων, που δρουν σε επίπεδο τοπικό, εθνικό ή διεθνές. Η Επιτροπή κρίνει λοιπόν ότι ενήργησε σεβόμενη την αρχή της επικουρικότητας και χωρίς να βλάψει ούτε την ιδιωτική πρωτοβουλία ούτε τα ιδιωτικά συμφέροντα.
ΓΡΑΠΤΗ ΕΡΩΤΗΣΗ E-0474/97 υποβολή: Kenneth Collins (PSE) προς την Επιτροπή (19 Φεβρουαρίου 1997)

Θέμα: Νικέλιο στα κέρματα Ευρώ

Μπορεί η Επιτροπή να επιβεβαιώσει ότι παίρνει όλα τα δυνατά μέτρα για να εξασφαλίσει ότι τα νέα κέρματα Ευρώ δεν θα απειλήσουν τη δημόσια υγεία προκαλώντας αλλεργικές αντιδράσεις;

Εάν ναι, μπορεί να μας ενημερώσει για τις προσπάθειές της ιδίως σε σχέση με την πρόληψη της αλλεργίας που προκαλεί το νικέλιο;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-0474/97 και E-0548/97 (15 Απριλίου 1997)

Όλα τα συστήματα κερμάτων στα κράτη μέλη περιλαμβάνουν το νικέλιο στη σύνθεση των κραμάτων που χρησιμοποιούνται για την παραγωγή κερμάτων, με εξαίρεση τη Σουηδία. Σε ορισμένες περιπτώσεις, παρατηρήθηκε αύξηση αλλεργικών προβλημάτων που οφείλονται στη διαρκή επαφή με κέρματα που περιέχουν νικέλιο, πράγμα το οποίο προκάλεσε ανησυχίες.

Η Επιτροπή εξέτασε πολύ προσεκτικά τις αλλεργικές αντιδράσεις που προκαλεί το νικέλιο. Αποτέλεσμα της εξέτασης αυτής ήταν η έκδοση οδηγίας (94/27/ΕΚ) ((ΕΕ L 188, 22.7.1994. )), η οποία θέτει περιορισμούς στη χρήση νικελίου σε ορισμένα προϊόντα. Η εν λόγω οδηγία εφαρμόζεται σε αντικείμενα που βρίσκονται σε άμεση και διαρκή επαφή με το δέρμα. Τα κέρματα δεν θεωρείται ότι εμπίπτουν στην κατηγορία αυτή.

Η τρέχουσα πρόταση των διευθυντών νομισματοκοπείων περιλαμβάνει ήδη 4 κέρματα (από 8) τα οποία θα έπρεπε να μην περιέχουν νικέλιο (1, 2, 5 και 50 λεπτά). Μετά από αίτημα του Συμβουλίου, οι διευθυντές νομισματοκοπείων εξετάζουν τη δυνατότητα παραγωγής των κερμάτων αξίας 10 και 20 λεπτών με υλικό ελεύθερο νικελίου (ή κράμα).

Επί πλέον, η Επιτροπή προετοιμάζει πρόταση σύμφωνα με το άρθρο 129 της Συνθήκης ΕΚ για απόφαση του Κοινοβουλίου και του Συμβουλίου που θεσπίζει κοινοτικό πρόγραμμα δράσης με στόχο την πρόληψη των ασθενειών που οφείλονται στη ρύπανση. Η πρόταση αυτή θα επιδιώκει την υποστήριξη δραστηριοτήτων που θα έχουν ως στόχο την πρόληψη και τη μείωση των αλλεργιών.
ΓΡΑΠΤΗ ΕΡΩΤΗΣΗ E-0163/97 υποβολή: Amedeo Amadeo (NI) προς την Επιτροπή (3 Φεβρουαρίου 1997)

Θέμα: Απασχόληση

Ο Πρόεδρος Santer, επ' ευκαιρία της διάσκεψης του Ιουνίου του 1996 στη Ρώμη με θέμα «Ανάπτυξη και απασχόληση», μίλησε για την ανάγκη πρωτοβουλιών που πρέπει οπωσδήποτε να αναπτυχθούν έως το τέλος του 1996. Αναφέρθηκε ιδιαίτερα σε τρία μέτρα προτεραιότητας που έχουν μπλοκαρισθεί από χρόνια και συγκεκριμένα:

- το καθεστώς της ευρωπαϊκής κοινωνίας, η ανυπαρξία του οποίου στοιχίζει 30 δισ. Ecu ετησίως στην ευρωπαϊκή οικονομία 7

- το νομικό πλαίσιο για τις βιοτεχνολογικές εφευρέσεις, η έλλειψη του οποίου αποθαρρύνει τις επενδύσεις στον πρωτοποριακό αυτό τομέα 7

- την εσωτερική αγορά ηλεκτρισμού, η ανυπαρξία της οποίας προκαλεί σοβαρά μειονεκτήματα όσον αφορά τον ανταγωνισμό.

Μπορεί η Επιτροπή να αναφέρει ποιά βήματα προς τα εμπρός πραγματοποιήθηκαν κατά το χρονικό αυτό διάστημα όσον αφορά τις βασικές αυτές πρωτοβουλίες;

Απάντηση του κ. Monti εξ ονόματος της Επιτροπής (9 Απριλίου 1997)

Η Επιτροπή προκειμένου να διευκολύνει την έγκριση του καταστατικού της ευρωπαϊκής εταιρείας, συγκρότησε το Νοέμβριο του 1996 μια ομάδα από ανεξάρτητους εμπειρογνωμόνες υπό την προεδρία του κ. Davignon, πρώην προέδρου της Επιτροπής και τωρινού προέδρου της Societι Gιnιrale de Belgique. Από την ομάδα αυτή ζητήθηκε να βρει αποδεκτές απ' όλα τα κράτη μέλη λύσεις σχετικά με το πρόβλημα της συμμετοχής των εργαζομένων. Αναμένεται ότι η ομάδα θα υποβάλει την έκθεσή της τον Απρίλιο του 1997. Η Επιτροπή ελπίζει ότι θα έχει τότε τη δυνατότητα να λύσει αυτό το πρόβλημα, η σημασία του οποίου έχει επισημανθεί από εκπροσώπους επιχειρήσεων στο πλαίσιο των διαβουλεύσεων σχετικά με την ανακοίνωση της Επιτροπής που αφορά την επίπτωση και την αποτελεσματικότητα της εννιαίας αγοράς καθώς ((COM (96) 520 τελικό )) και στο πλαίσιο της προετοιμασίας του σχεδίου δράσης για την εννιαία αγορά, το οποίο θα παρουσιαστεί στο Ευρωπαϊκό Συμβούλιο του Άμστερνταμ.

ΗΕπιτροπή περιμένει τη γνώμη του Κοινοβουλίου κατά την πρώτη ανάγνωση της πρότασης για μια οδηγία του Κοινοβουλίου και του Συμβουλίου σχετικά με την νομική προστασία των βιοτεχνολογικών εφευρέσεων ((ΕΕ 296, 8.10.1996 )).

Σημαντικήεπιτυχία όσον αφορά την δημιουργία της κοινής αγοράς ηλεκτρικής ενέργειας σημειώθηκε με την έγκριση στις 19 Δεκεμβρίου 1996 της οδηγίας 96/92/ΕΚ ((ΕΕ L 27, 30.1.1997 )) του Κοινοβουλίου και του Συμβουλίου που αφορά τους κοινούς κανόνες για την εσωτερική αγορά ηλεκτρικής ενέργειας. Η οδηγία άρχισε να ισχύει στις 19 Φεβρουαρίου 1997 και τα κράτη μέλη έχουν στη διάθεσή τους δύο χρόνια για να την εφαρμόσουν.